Dä Flug uf LA hät ois in äs Zitparadoxon gfüährt. Mir sind nach äm 13 Stundä Flug am  glichä Tag früähner acho als mir abgfloge sind. Ja das mit da Datumsgrenze isch scho gnaz ä gspässigi Sach. In LA acho, sind mir dänn grad uf direktem Weg is Hostel go Pennä. Oisi Unterkunft isch am Hollywoodboulevard gläge gsi, grad gegenüber vom Kodak Theater wo jedes Jahr d Oskars vergäh werdet und wo au dä berüähmti Walk of Fame isch. Wo mir ois einigermasse Usgschlafe gha händ, so öppä am 6i am Abig, sind mir dänn die nöcher Umgebig vom Hostel go erkunde und händ oisne Büch imene altmodische Dinner än  Burger gönnt. Nach derä Stärchig sind mir no dä Stern vom Michael Jackson go besichtigä, was sich als ziemlich schwierig erwiesä hät, da genau a dem Tag d Abdankigsfier gsi isch. Viel Fans händ drum a sim Stern Blueme und Brief hinterleit und natürlich händ au unzähligi Strassehändler T-Shirts und Bilder vo ihm verchauft. Da ois dä Trubel schnell z viel worde isch sind mir scho bald is Hostel zrugg kehrt und händ versucht wieder chli z schlafe. Das isch ois aber leider nöd so ganz glungä, da mir ja grad erst  ufgstande sind und mir dä Jet-Lag jetzt i vollem Mass z gschpüre becho händ. Äs bitzli verchrugelet händ mir ois drum am nächste Tag ufgmacht zum die verschiedene Stadtteil zgseh. Imäne offne 2 Stöckige Bus sind mir zerst Downtown LA go besichtige. Vo dem Trip isch ois vor allem in Erinnerig blibä, dass bi jedem Gebäude wo mer gseh händ au grad no erwähnt worde isch, i wellne Film dass das Bauwerk als Kullise dient hät. Am Namittag hät ois die zweiti Rundfahrt durch Hollywood und Beverly Hills gfüährt. Leider  händ mir bi derä Glägeheit keinerlei Berüähmtheite erspäht! Am Abig sind mir dänn im Chinese Theater no is Kino go Znacht essä, mir händ so viel Popkorn inägmampfet, dass mir nachher kei Lust meh ufs Resti gha händ. Am nächste Morge früäh sind mir dänn au scho wieder an Flughafe usägfahre, händ äs wieters mal I-checkt( so öppä zum 100tä mal i dä letztä 2 Mönet und überall lauft immer wieder komplett anders) und sind Richtig Mexiko City abgfloge.